༄༅།།འགྲེལ་ཆེན་དྲི་མེད་འོད་ཀྱི་དབང་གི་ལེའུའི་འགྲེལ་བཤད་ཀྱི་སྟོད་ཆ་མདོར་བསྡུས་བཞི་པ་མན་ཆད་བཞུགས་སོ།།༄༅།།ཕྱག་རྒྱ་མཆོག་གི་ཆུ་སྐྱེས་ཐབ་ཁུང་དུ།།བདེ་ཆེན་མེ་ལྕེས་སྒྲིབ་གཉིས་ཡམ་ཤིང་དག།།མ་ལུས་སྲེག་མཛད་རྨད་བྱུང་སྦྱིན་སྲེག་མཁན།།དཀྱིལ་འཁོར་བདག་པོ་དེ་ལ་གུས་བཏུད་ནས།།སྦྱིན་སྲེག་བྱས་ཏེ་བསྒྲུབས་པའི་དཀྱིལ་འཁོར་དུ།།སློབ་མ་ཚུལ་བཞིན་བཅུག་ནས་དབང་བསྐུར་བའི།།མདོར་བསྡུས་གཞུང་འདི་རྣམ་བཤད་འོད་སྟོང་གིས།།པདྨོའི་ཚལ་བཞིན་རྣམ་པར་དབྱེ་བར་བྱ།།གནས་པ་དྲུག་པ་དབང་བསྐུར་བའི་ངོ་བོ་ཉིད་ཀྱི་གནས་པ་བཤད་པའི་མདོར་བསྡུས་ལ་གསུམ།མཆོད་པར་བརྗོད་ཅིང་བརྩམ་པར་དམ་བཅའ་བ།རྒྱུད་བཤད་པ་དངོས།མདོར་བསྡུས་ཀྱི་མཚན་བསྟན་པའོ།།དང་པོ་ལ་གཉིས་ལས།མཆོད་པར་བརྗོད་པ་ནི།སྒྲིབ་བཅས་ཀྱི་ཕུང་པོ་དང།སོགས་ཀྱིས་བསྡུས་པ་ཁམས་དང་སྐྱེ་མཆེད་ལ་སོགས་པའི་ཡམ་ཤིང་དང།སོགས་ཕྱི་མས་བསྡུས་པ་སྒྲིབ་པ་གཉིས་ལ་སོགས་པས་བསྲེག་རྫས་བསྲེགས་པ་ཐམས་ཅད་ལྷག་མ་མེད་པར་བསྲེགས་པའི་ཚུལ་གྱིས་གསོལ་བ་གང་ཡིན་པ།བདེ་བ་ཆེན་པོ་ལྷན་ཅིག་སྐྱེས་པའི་ཡེ་ཤེས་ཀྱི་མེ་དེ་ལ་འདུད་ཅེས་པའོ།།གཉིས་པ་དམ་བཅའ་བ་ནི།དེ་ལྟར་བཏུད་ནས་བྱ་བ་ཅི་རྩོམ་ཞེ་ན།ངེས་དོན་གྱི་སྦྱིན་སྲེག་དེའི་རྒྱུར།དྲང་དོན་ཕྱིའི་སྦྱིན་སྲེག་ཇི་ལྟར་བྱ་བ་དེའི་ཐབ་ལ་སོགས་པའི་མཚན་ཉིད་བཤད་པར་བྱ་བ་ལ་འཇུག་གོ།དེ་ལ་བརྗོད་བྱའི་ཁྱད་པར་ནི།ཞི་བ་ལ་སོགས་པ་ནས།བསྟན་པ་གང་ཞེས་པའི་བར་དང།འཆད་ཚུལ་གྱི་ཁྱད་པར་རྐང་པ་ཐ་མ་གཉིས་སོ།།གཉིས་པ་ལ་གསུམ།ལས་སྒྲུབ་པ་དང་དཀྱིལ་འཁོར་མཆོད་པ་སོགས་ཀྱི་དོན་དུ་སྦྱིན་སྲེག་གི་ཆོ་ག་བཤད་པ།དཀྱིལ་འཁོར་ཆེན་པོ་བསྒྲུབ་ཅིང་མཆོད་པ་དང།བསྒྲུབ་པའི་དཀྱིལ་འཁོར་དུ་སློབ་མ་གཞུག་ཅིང་དབང་བསྐུར་བའོ།།དང་པོ་ལ་གཉིས།གང་དུ་སྦྱིན་སྲེག་བྱ་བའི་ཐབ་དང།དེར་སྦྱིན་སྲེག་བྱེད་པའི་ཆོ་ག་བཤད་པའོ།།དང་པོོ་ལ་གསུམ།ལས་ཐམས་ཅད་པའི་ཐབ་གདན་དང་བཅས་པའི་ངེས་པ་དང།ལས་སོ་སོ་བའི་ཐབ་ཀྱི་རང་བཞིན་ངེས་པ་དང།དེ་འདིར་བཤད་དཀྱིལ་འཁོར་གཞན་ལ་ཡང་རིག་པར་བྱ་བའོ།།དང་པོ་ལ་གསུམ།ཐབ་ཀྱི་ངེས་པ།གདན་གྱི་ངེས་པ།ཐབ་ཁུང་གཉིས་ཀྱི་རང་བཞིན་ངེས་པར་བྱ་བའོ།།དང་པོ་ལ་གསུམ།མཚམས་སྦྱར་ནས་ལས་ཐམས་ཅད་པའི་ཐབ་གཉིས་སུ་དབྱེ་བ།གང་དུ་བྱ་བའི་གནས་དང་ཚད་ངེས་པ་མདོར་བསྟན་པ།ཐབ་ཀྱི་ཚད་དཀྱིལ་འཁོར་དང་དག་པ་སྦྱར་ཏེ་རྒྱས་པར་བཤད་པའོ།།དང་པོ་ནི།འདིར་ཚིགས་སུ་བཅད་པ་ཞེས་སོགས་ཀྱིས་མཚམས་སྦྱར་ནས།དོན་དངོས་ནི།འདིར་ཐམས་ཅད་དུ་ཁྲུ་བཞི་པའི་དཀྱིལ་འཁོར་ལ་ཞེས་པའི་དོན།ཁ་ཅིག་ཕྱོགས་ན་རེ།དཀྱིལ་འཁོར་ཐམས་ཅད་དུ་སྔར་བཤད་པ་ཁྲུ་བཞི་པའི་དཀྱིལ་འཁོར་ཡིན་པའི་དབང་དུ་བྱས་པ་ལ།ཞེས་ཟེར་ཏེ།སྔར་དཀྱིལ་འཁོར་ལ་ཕྱི་ནང་གི་ཆོས་མཐུན་གྱི་དག་པ་སྦྱོར་བའི་སྐབས་སུ་བཤད་པ་ལ་བསམས་སོ།།ཡང་གཞན་ངམ་དག་ན་རེ།འདིར་ཀྲ་མ་ཤཱི་ར་ཥའི་མཐར་ཐུག་པ་ཐམས་ཅད་དུ་ཁྲུ་བཞི་བཞི་པའི་དཀྱིལ་འཁོར་གྱི་ཚད་ལ་ཞེས་ཟེར་བ་ནི་ཤིན་ཏུ་མི་རིགས་ཏེ་མདའ་ཡབ་ནས་མདའ་ཡབ་ཀྱི་བར་ལ་ཁྲུ་བཞི་ཡོད་པའི་དཀྱིལ་འཁོར་ལ་ནི།མདའ་ཡབ་ནས་མདའ་ཡབ་ཀྱི་བར་ལ་སོར་དགུ་བཅུ་རྩ་དྲུག་ཡོད་ཅིང།དེའི་ཚེ་སྒོ་ནས་སྒོའི་བར་ལ་སོར་དྲུག་ཅུ་རྩ་བཞིར་འགྱུར་བས།འདིར་ཟླུམ་པོ་དཀྱིལ་འཁོར་གྱི་ཕྱེད་དང་གྲུ་བཞི་དཀྱིལ་འཁོར་དང་མཉམ་པར་བཤད་པ་འདིའི་དོན་གང་ལ་འདོད།རྩ་ཐིག་ནས་རྩ་ཐིག་གི་བར་གྱི་ཕྱེད་ཀྱི་ཚད་དང།དེའི་བར་གྱི་ཚད་དང་མཉམ་པ་ལ་འདོད་དམ།འོན་ཏེ་མདའ་ཡབ་ནས་མདའ་ཡབ་ཀྱི་བར་གྱི་ཕྱེད་ཀྱི་ཚད་ལ་སོགས་པ་ལ་བྱེད་པ་སྨྲོས་ཤིག།།དང་པོ་ལྟར་ན།ཟླུམ་པོའི་མཐིལ་གྱི་ཚད་རྩ་ཐིག་ནས་རྩ་ཐིག་གི་བར་གྱི་ཕྱེད་ཀྱི་འདོད་དམ།འོན་ཏེ་མཐིལ་དང་ཟབས་གཉིས་ཀ་བསྡོམས་པས་ཕྱེད་ཀྱི་ཚད་དུ་འདོད།དང་པོ་ལྟར་ན།ཞི་བ་ལས་ཐམས་ཅད་པའི་ཐབ་ཟླུམ་པོའི་མཐིལ་གྱི་རྒྱ་ཚད་ཁྲུ་གང་བར་ཁྱོད་རང་གིས་སྨྲས་ཤིང།འདིར་དཀྱིལ་འཁོར་གྱི་ཕྱེད་དུའོ་ཞེས་པ་ལ།དཀྱིལ་འཁོར་གྱི་ཕྱེད་ཁྲུ་དོ་པའོ་ཞེས་ཁྱོད་རང་གིས་བཤད་པ་དང་ཁས་བླངས་དངོས་སུ་འགལ་ལོ།།ཕྱོགས་གཉིས་པ་ལྟར་འདོད་ན་ནི་ལས་ཐམས་ཅད་པ་གཉིས་ཀ་ལ་ཐབ་ཀྱི་མཐིལ་གྱི་ཚད་ཇི་ཙམ་པ་དེ་ཉིད་བདེ་གཤེགས་འཕར་མའི་རྡོ་རྗེ་ཕྲེང་བའི་བར་དང།ཟབས་མཐིལ་གྱི་རྒྱ་ཚད་ཀྱི་ཕྱེད་ཀྱི་དཔངས་སུ་བཤད་པའི་ལོགས་ཀྱི་ཆ་དེ་དག་ཚོན་ས་དང་ས་སྙིང་ལ་སོགས་པའི་བྱང་སེམས་ཀྱི་གནས་དང་བཅས་པར་རྒྱུད་དང་འགྲེལ་པ་གཉིས་ཀ་ལས་ད་ལྟ་ཉིད་དུ་གསལ་བར་འཆད་པར་འགྱུར་བས།མཐིལ་དང་ཟབས་བསྡོམས་པ་ནི་ཐུགས་དཀྱིལ་གྱི་རྩ་ཐིག་ནས་རྩ་ཐིག་གི་བར་དང་སྦྱར་དགོས་ཀྱིས་འདོད་སྣམ་ནས་མདའ་ཡབ་ཀྱི་བར་ལ་སེམས་དཔའ་སོགས་འགོད་པའི་ལྷ་སྣམ་འོང་དོན་ག་ལ་ཡོད་དེ་བས་ན་མཐིལ་ལ་རྒྱ་ཚད་ཁྲུ་གང་དང་ཟབས་ཀྱི་དཔངས་ཚད་ཕྱོགས་རེ་ཁྲུ་ཕྱེད་རེ་ཡོད་པའི་ཤར་ནུབ་ལྟ་བུ་བསྡོམས་པས་ཁྲུ་གང་སྟེ་ཁྲུ་དོ་བྱུང་བ་དེ་ཉིད་ཀྱི་དཀྱིལ་འཁོར་གྱི་རྩ་ཐིག་ནས་རྩ་ཐིག་གི་བར་གྱི་ཕྱེད་དང་མཉམ་པའི་དབང་དུ་བྱས་པར་མི་འདོད་བཞིན་དུ་ཁས་བླངས་དགོས་པར་འགྱུར་ལ།དེ་ལྟར་ན་རྩ་ཐིག་ནས་རྩ་ཐིག་གི་བར་ལ་ཁྲུ་བཞི་ཡོད་པའི་དཀྱིལ་འཁོར་གྱི་དབང་དུ་བྱས་པར་སོང་བས།མདའ་ཡབ་ནས་མདའ་ཡབ་ཀྱི་བར་ལ་ཁྲུ་བཞི་པའི་དཀྱིལ་འཁོར་གྱི་དབང་དུ་བྱས་པར་སྨྲ་བའི་དམ་བཅའ་ལྷག་མ་མེད་པར་ཉམས་པ་ཡིན་ནོ།།ཕྱོགས་འདི་ལས་གཞན་པའི་འདོད་ཕྱོགས་པ་སྔོན་དུ་བརྗོད་པ་དེ་ནི་སྙིང་པོ་མེད་དེ།སྔར་གོང་དུ་བཤད་པ་དེ་ནི་ཐུགས་དཀྱིལ་ཁྲུ་གང་བ་ལ་ཡང་དཀྱིལ་འཁོར་རང་གི་ཁྲུ་བཞི་དང།དཀྱིལ་འཁོར་ཁྲུ་སྟོང་པ་ལ་ཡང་དཀྱིལ་འཁོར་རང་གི་ཁྲུ་བཞི་པར་ཐ་སྙད་བྱས་ནས་ཕྱི་ནང་གཞན་གསུམ་ཆོས་མཐུན་སྦྱར་བ་ཙམ་ཡིན་པས་དེ་ཉིད་འདིར་གཞིར་འཇོག་ན་རྩ་ཐིག་ཁྲུ་གང་བའི་ཐུགས་དཀྱིལ་གྱིས་བྱེད་ཀྱང་དཀྱིལ་འཁོར་རང་ཁྲུ་ལ་ལྟོས་པའི་ཁྲུ་བཞི་པའི་དཀྱིལ་འཁོར་གྱི་ཕྱེད་དུ་འགྱུར་བ་ཡིན་པས།ཞི་བ་ལས་ཐམས་ཅད་པའི་ཐབ་ཀྱི་མཐིལ་གྱི་རྒྱ་ཚད་ཁྲུ་ཕྱེད་པར་སྨྲ་དགོས་པར་འགྱུར་བར་ཧ་ཅང་ཐལ་བའི་ཕྱིར་རོ།།ཡང་གཞན་དག་ནི་ཐམས་ཅད་དུ་ཁྲུ་བཞི་པའི་དཀྱིལ་འཁོར་ཞེས་པ་དང།དཀྱིལ་འཁོར་གྱི་ཕྱེད་ཀྱི་ཚད་དང།དཀྱིལ་འཁོར་དང་མཉམ་པར་བཤད་པ་འདི་ལྟ་བུ་ལ་སོགས་པ་དོགས་པ་སྐྱེ་བའི་སྒོ་དུ་མ་གཅོད་དགོས་པའི་གཞུང་འདི་དག་ལ་རང་གི་འདོད་པ་ཙམ་ཡང་རྣམ་པར་མི་འགོད་པའི་སྒྱུ་ཐབས་ཀྱི་བཤད་པས་འབྲིད་པར་བྱེད་དོ།།འདིར་འཐད་པའི་ཕྱོགས་ནི་འདི་ཡིན་ཏེ།འདིར་རྩ་ཐིག་གི་ཕྱོགས་བཞི་པོ་ཐམས་ཅད་དུ་ཕྱོགས་རེ་ལ་ཁྲུ་བཞི་པའི་ཐུགས་ཀྱི་དཀྱིལ་འཁོར་ལ་དག་པ་སྦྱར་བའི་བྱ་བའི་ལས་ཐམས་ཅད་པའི་ཐབ་ནི་རྣམ་པ་གཉིས་ཏེ།ཞི་བ་དང་རྗེས་སུ་མཐུན་པའི་ལས་ཐམས་ཅད་པ་ལ་ཐབ་ཁུང་ཟླུམ་པོ།མཐིལ་དང་ཟབས་ཀྱི་ཚད་བསྡོམས་པས་ཁྲུ་དོ་པ་དཀྱིལ་འཁོར་གྱི་རྩ་ཐིག་ནས།རྩ་ཐིག་གི་བར་ལ་ཁྲུ་བཞི་ཡོད་པའི་ཕྱེད་ཀྱི་ཚད་དུའོ།།རྒྱས་པ་ལས་ཐམས་པ་ལ་ཐབ་གྲུ་བཞི་པ།ཐབ་ཀྱི་མཐིལ་གྱི་རྒྱ་ཚད་ཁྲུ་དོ་དང་ཟབས་སམ་དཔངས་ཀྱི་ཆ་ལ་ཁྲུ་གང་ཡོད་པའི་ཤར་ནུབ་ལྟ་བུའི་དཔངས་ཚད་གཉིས་དང་མཐིལ་གྱི་ཚད་རྣམས་བསྡོམས་པས་རྩ་ཐིག་ཁྲུ་བཞི་པའི་དཀྱིལ་འཁོར་དང་མཉམ་པའོ།།འདིར་ཁ་དོལ་ཕྱོགས་ཅིག་ན་རེ།འདིས་ནི་ཐབ་འདི་གཉིས་ཁྲུ་གང་བ་དང་དོ་པར་འདོད་པ་བསལ་བ་ཡིན་ནོ།།ཅི་སྟེ་འདིར་ཐབ་གྲུ་བཞི་པ་དཀྱིལ་འཁོར་ཁྲུ་བཞི་དང་མཉམ་པ་དང།ཟླུམ་པོ་དེའི་ཕྱེད་དུ་གསུངས་པ་ནི་ཐབ་ཀྱི་རྒྱ་དང་དཔངས་གཉིས་ཀ་བསྡོམས་པ་ལ་བརྩིའོ་ཞེ་ན།དེ་ལྟ་ན་ནི་འོ་ན་དཀྱིལ་འཁོར་ཡང་རྒྱ་དང་དཔངས་གཉིས་ཀ་བསྡོམས་པ་ལ་ཁྲུ་བཞི་པར་འགྱུར་དགོས་ཏེ་དེ་ལྟར་ཡང་མ་ཡིན་ནོ།།ཞེས་ཟེར་རོ།།ཅི་ཐབ་འདི་གཉིས་ཁྲུ་གང་བ་དང་དོ་པར་འདོད་པ་འགོག་པ་དེ་རྒྱ་དཔངས་གཉིས་ཀ་བསྡོམས་པ་ལ་ཚད་དེར་འདོད་པ་འགོག་པ་ཡིན་ནམ།མཐིལ་གྱི་རྒྱ་ཚད་ལ་དེ་ལྟར་འདོད་པ་འགོག་པ་གང་ཡིན།དང་པོ་ལྟར་ན་སུ་ཞིག་དེ་ལྟར་སྨྲ་བ་བྱུང་བ་བརྗོད་པར་གྱིས་ཤིག།།རྫུན་གྱིས་ཕྱོགས་སྔ་མ་སྦྱར་བས་ཅི་ཞིག་བྱ།གཉིས་པ་ལྟར་ན།འགྲེལ་པར་ཐབ་ཁུང་གི་གཞི་ལ་ཚངས་པའི་གནས་ནས་ཐད་ཀའི་ཆ་ཁྲུ་གཅིག་སྟེ་ཁྲུ་བཞིའི་ཕྱེད་ཀྱི་ཆའོ།།ཞེས་སོགས་དང།དེའི་ཕྱེད་ནི་ཟླུམ་པོ་སྟེ།ཞེས་སོགས་ཀྱིས།རྒྱས་པ་ལས་ཐམས་ཅད་པའི་མཐིལ་གྱི་རྒྱ་ཚད་ཁྲུ་དོ་དང།ཞི་བ་ལས་ཐམས་ཅད་པ་ལ་དེའི་ཕྱེད་ཁྲུ་གང་དུ་བཤད་པའི་གཞུང་གསལ་ཁ་ཅན་འདི་དག་སྤྱི་བརྟོལ་བསྐྱེད་དེ་འགོག་པ་ལ་ཞུགས་སམ་ཅི།གནོད་བྱེད་བཀོད་པ་ཡང་ལྟར་སྣང་འབའ་ཞིག་ཡིན་ཏེ།ཐབ་ཀྱི་སྙིང་པོའི་པདྨ་ནང་གི་མཐིལ་དང།དཀྱིལ་འཁོར་གྱི་རྭ་བ་ཁ་ཁྱེར་སོགས་དང་སྦྱོར་རྒྱུ་རྣམས་ཐབ་ཀྱི་དཔངས་ཚད་ཀྱི་སྟེང་ནས་རིམ་པ་བཞིན་འཇལ་བ་དེ་ལྟར་ཡིན་ན་ནི་འོ་ན་དཀྱིལ་འཁོར་ལ་ཡང་འདོད་སྣམ་དཀྱིལ་འཁོར་གྱི་དཔངས་ཚད་ཀྱི་སྟེང་གི་ཆ་ལ་ཡོད་པ་སོགས་སུ་འགྱུར་དགོས་ཏེ།དེ་ལྟར་ཡང་མ་ཡིན་ནོ་ཞེས་བརྗོད་ན་འཁོར་གསུམ་ལ་ལན་ཅི་ཞིག་ཡོད་པ་སོམས་ཤིག།།འདི་ནི་བྲིས་པའི་དཀྱིལ་འཁོར་ཁྲུ་བཞི་པ་ལ་སོགས་པའི་ཚད་དང་རྩིག་པའི་ཐབ་ཀྱི་ཚད་དག་པ་སྦྱོར་བའི་གོ་བ་ཤིན་ཏུ་རགས་པ་ཡང་མ་ཆགས་པའི་གཏམ་མོ།།གཉིས་པ་གང་དུ་བྱ་བའི་གནས་དང་ཚད་ངེས་པ་མདོར་བསྟན་པ་ལ་གཉིས་ལས།དང་པོ་དེ་གཉིས་ཀྱི་ཚད་མདོར་བསྟན་པ་ནི།དེ་ལ་རེ་ཤིག་རྒྱས་པའི་ལས་ཀྱི་རིགས་ཀྱི་དབང་གིས་ཐབ་ཀྱི་ནང་གི་མཐིལ་ཡེ་ཤེས་ཀྱི་འཁོར་ལོ་ནི་ཐམས་ཅད་དུ་སྙིང་པོར་ཏེ།བདེ་གཤེགས་ཡབ་ཡུམ་བུམ་པར་བཅས་པའི་གནས་ཀྱི་མཐའི་རྡོ་རྗེ་འཕྲེང་བ་དང་ཀ་བའི་མཐར་ཐུག་པའི་གནས་ནི་དཀྱིལ་འཁོར་ལས་ཕྱེད་ཀྱི་ཆར་འགྱུར་ཏེ།ཕྱི་རོལ་རྡུལ་ཚོན་གྱི་དཀྱིལ་འཁོར་གྱི་རྩ་ཐིག་ནས་རྩ་ཐིག་གི་བར་གྱི་འཁོར་ལོ་ལ་ཁྲུ་བཞི་ཡོད་པའི་ཕྱེད་ཀྱི་ཚད་ཀྱི་ཞེས་པའི་ངེས་པ་ལས་སོ།།ཡེ་ཤེས་ཀྱི་འཁོར་ལོ་དེའི་ཕྱེད་ཀྱིས་པདྨའི་རྩ་བ་ཞེས་པ་གཙོ་བོའི་གདན་རྩ་བའི་པདྨ་ཁྲུ་གང་བ་སྟེ།དེའི་ཕྱིར་ཞེས་སོགས་ནི།དེའི་ཕྱིར་རྒྱས་པ་ལ་སྙིང་པོའི་པདྨ་ཉིས་འགྱུར་ཏེ་ཁྲུ་གཉིས་ཁྲུ་བཞིའོ།།ཟླུམ་པོ་ནི་སྙིང་པོའི་པདྨའི་ཚད་དེ་ཁྲུ་གཅིག་གོ།ཞེས་བསྒྱུར་ན་རྒྱ་དཔེ་དང་མཐུན་ཞིང་ལེགས་སོ་ཞེས་བུ་གསུངས་པ་ལྟར་བཤད་ན།དེའི་ཕྱིར་རྒྱས་པ་ལས་ཐམས་ཅད་པའི་ཐབ་ལ།རྒྱ་ཚད་སྙིང་པོའི་པདྨ་ཉིས་འགྱུར་ཏེ་ཁྲུ་གཉིས་གྲུ་བཞི་པའོ།།ཞི་བ་ལས་ཐམས་ཅད་པའི་ཐབ་ཟླུམ་པོ་ནི་རྒྱས་པའི་ཐབ་ཀྱི་སྙིང་པོའི་པདྨའི་ཚད་དེ་ཁྲུ་གཅིག་གོ།འདི་དག་ཐབ་ཀྱི་ཚད་སྟོན་པར་འཁྲུལ་བར་མི་བྱའོ་ཞེས་ཟེར་བ་ནི་དེ་བས་ཀྱང་ལོག་པར་འཁྲུལ་བར་མི་བྱའོ།།གཉིས་པ་གནས་ངེས་པ་ནི།ཐམས་ཅད་ཅེས་སོགས་ཀྱི་དོན་དུས་ཞབས་པ་དང་ས་དྷུ་པུ་ཏྲས།རྡུལ་ཚོན་གྱི་དཀྱིལ་འཁོར་དང་འབྲེལ་ནས་ཐབ་ཁུང་བཅུ་པོ་ཐམས་ཅད་བྱང་ངམ་བྱང་ཤར་དུ་བྱ་བར་བཞེད་པ་ནི་དགོངས་པ་མ་ཡིན་ཏེ།རྡུལ་ཚོན་གྱི་དཀྱིལ་འཁོར་གྱི་བྱང་དུ་བསད་བསྐྲད་དང་དབང་དགུག་ལ་སོགས་པ་མི་འགྲུབ་པའི་ཕྱིར་རོ།།གཞུང་གི་དོན་ནི་འདི་ཡིན་ཏེ།ལས་ཐམས་ཅད་པའི་ཐབ་ནི་རྣམ་པ་ཐམས་ཅད་དུ་གྲོང་ལ་སོགས་པའི་དབུས་སུ་བསོད་ནམས་ཀྱི་དོན་དུ་བྱའོ།།ཡང་ན་ཞི་བ་ལས་ཐམས་ཅད་པ་དང་རྒྱས་པ་ལས་ཐམས་ཅད་པ་གཉིས་ཀྱི་ལས་ཀྱི་རྗེས་སུ་མཐུན་པས་ལུས་ཀྱི་སྒོ་ནས་ཞི་བ་གྲོང་ཁྱེར་གྱི་བྱང་ངམ།རྒྱས་པ་དྲག་པོའི་ཟུར་རམ།བསམ་པའི་སྒོ་ནས་དེ་ལས་བཟློག་པར་བྱ་ལ།དེ་ཡང་ཕྱོགས་དེ་ཡིན་པ་ཙམ་དུ་མ་ཟད་ཀྱི་དཀར་པོའི་ས་ལ་བྱ་ཞིང།རྡུལ་ཚོན་གྱི་དཀྱིལ་འཁོར་དང་འབྲེལ་ན་རྡུལ་ཚོན་གྱི་དཀྱིལ་འཁོར་གྱི་རྡོ་རྗེ་འབར་བའི་ཕྱི་རོལ་ཁྲུ་གཉིས་ཀྱི་བར་སྤངས་པའི་ས་ཉིད་དུ་བྱའོ་ཞེས་བྱ་བའི་དོན་ཏོ།།ཁ་ཕྱོགས་ཅིག།།ཡང་ན་ལས་སོ་སོ་བའི་ལས་ཀྱི་རྗེས་སུ་མཐུན་པས་ཞེས་སྨྲ་བ་ནི་དོན་མ་ཡིན་ནོ།།གསུམ་པ་ཚད་དཀྱིལ་འཁོར་དང་དག་པ་སྦྱར་ཏེ་རྒྱས་པར་བཤད་པ་ལ་བཞི།ཐབ་ཀྱི་ནང་གི་ཚད་དཀྱིལ་འཁོར་གྱི་ཚད་དང་དག་པ་སྦྱར་བ།དེའི་སྟེང་གི་རེ་ཁའི་དཀྱིལ་འཁོར་ལ་སོགས་པ་གསུམ་གྱི་ཚད་དཀྱིལ་འཁོར་གྱི་ཚད་དང་དག་པ་སྦྱར་བ།ཁ་ཁྱེར་གྱི་སྟེང་འོག་ཏུ་འགོད་པའི་མཚན་མ་དང་པདྨའི་ཚད་བཤད་པ།དེ་ནས་ཀུ་ཤ་བཀྲམ་པའི་ཕྱི་རོལ་ཏུ་རྭ་བ་ལ་སོགས་པ་བྱ་ཚུལ་ལོ།།དང་པོ་ལ་གསུམ་ལས།དང་པོ་རྒྱ་དང་ཟབས་ཀྱི་ཚད་ནི།དེ་ལ་ལས་ཐམས་ཅད་པའི་ཐབ་གྲུ་བཞི་ནི་མཐིལ་གྱི་རྒྱ་ཚད་ཁྲུ་གཉིས་པ་སྟེ།དཀྱིལ་འཁོར་ཁྲུ་བཞི་པའི་རྒྱར་བདེ་གཤེགས་འཕར་མའི་ཕྱི་རོལ་གྱི་རྩ་ཐིག་ནས་རྩ་ཐིག་གི་བར་འཁོར་ལོའི་ཕྱེད་ཀྱི་ཚད་ཀྱིས་སོ།།ཟབས་ཀྱི་པདྨའི་ཚལ་ཅེས་པ་ནི་འདིར་རྒྱས་པའི་ཐབ་ལ་ཟབས་ནི་དབུས་ཀྱི་རྩ་བའི་པདྨའི་ཚད་དེ་མཐོ་གཉིས་སུ་འགྱུར་ཞིང།ཞི་བ་ལས་ཐམས་ཅད་པའི་ཐབ་ཟླུམ་པོ་ལ་ཐབ་ཀྱི་དཔངས་དབུས་ཀྱི་རྩ་བའི་པདྨ་དང་མཉམ་པ་མཐོའི་ཚད་དུ་འགྱུར་རོ།།ཁ་ཅིག་ངམ་ན་རེ།འདིས་དཀྱིལ་འཁོར་གྱི་རྩིག་པའི་དཔངས་ཀྱང་རྒྱ་ཕྱེད་དཔངས་སུ་བསྟན་པ་ཡིན་ནོ་ཞེས་ཟེར་རོ།།ཐབ་ལ་དེ་ལྟར་བཤད་པས་དཀྱིལ་འཁོར་ལ་དེ་ལྟ་བུར་སྒྲུབ་པ་ནི་ཤིན་ཏུ་མ་ངེས་ཏེ།ཞི་བའི་ལས་གཙོ་བོར་གྱུར་པའི་ཐབ་ཟླུམ་པོ་བྱེད་པ་ལྟར་ལས་དེ་གཙོ་བོར་གྱུར་པའི་དཀྱིལ་འཁོར་ཡང་ཟླུམ་པོར་བྱ་བ་སོགས་སུ་ཐལ་བའི་ཕྱིར་རོ།།གཉིས་པ་ནང་དུ་མཚན་མ་འགོད་པ་ནི།དེའི་ནང་དུ་སྙིང་པོར་པདྨ་སྟེ།གྲུ་བཞི་པའི་དཀྱིལ་འཁོར་ལ་སྙིང་པོར་མཚན་མ་འགོད་པ་ཇི་ལྟ་བ་དེ་བཞིན་དུ་ཐབ་གྲུ་བཞི་པའི་སྙིང་པོ་དང།ཁྲུ་གཉིས་པའི་དཀྱིལ་འཁོར་ལ་སྙིང་པོར་མཚན་མ་འགོད་པ་ཇི་ལྟ་བ་བཞིན་དུ་ཐབ་ཟླུམ་པོའི་སྙིང་པོ་ལ་དཀྱིལ་འཁོར་གྱི་མཚན་མ་དང་བཅས་པར་འགྱུར་རོ།།ཐབ་ཀྱི་སྙིང་པོར་དཀྱིལ་འཁོར་བཞིན་མཚན་མ་དང་བཅས་པར་འགྱུར་བ་དེ་བཞིན་དུ་དཀྱིལ་འཁོར་ལ་ཚངས་པའི་གནས་ནས་ཕྱི་རུ་སྙིང་པོའི་པདྨའི་ཚད་ཕྱེད་ཕྱི་མ་ལ་པདྨའི་ཕྱི་རུ་ཕྱོགས་དང་ཕྱོགས་བྲལ་རྣམས་སུ་བདེ་གཤེགས་འཕར་མ་ལ་ཀ་བ་བུམ་པ་དང་བཅས་པའི་བར་བར་གྱི་ལྷའི་གནས་རྣམས་སུ་རལ་གྲི་ལ་སོགས་པའི་མཚན་མ་འགྱུར་བ་ཇི་ལྟ་བ་དེ་བཞིན་དུ་ལས་ཐམས་ཅད་པའི་ཐབ་ཁུང་གི་སྙིང་པོར་ཞི་སོགས་ཀྱི་ལས་ལ་ཡང་བདེ་གཤེགས་ཡབ་ཡུམ་རྣམས་ཀྱི་མཚན་མ་རྡུལ་ཚོན་དཀར་པོ་ལ་སོགས་པས་བྲི་བར་འགྱུར་བའམ།འཇིམ་པའི་ཐབ་ཁུང་ཐམས་ཅད་ལ་འབུར་དུ་དོད་པའི་རྩ་བའི་པདྨ་དང་བདེ་གཤེགས་འཕར་མ་ལ་སོགས་པ་ཟླུམ་པོ་ལ་ཟླུམ་པོ་དང་གྲུ་བཞི་ལ་